На основу члана 32. Закона о локалној самоуправи („Сл. гласник РС“ бр.29/2007, 83/2014 - др. закон, 101/2016 - др. закон и 47/2018), члана 18.став 1. и члана 27. став 11. Закона о јавној својини („Сл. гласник РС“ бр.72/2011, 88/2013, 105/2014, 104/2016 - др. закон, 108/2016, 113/2017, 95/2018 и 153/2020 ), члана 8. Уредбе о условима, начину и поступку располагања грађевинским земљиштем у јавној својини Републике Србије („Сл. гласник РС“ бр. 56/2016, 59/2016-испр. и 7/2017) и члана 40. Статута општине Велико Градиште („Сл. гласник општине Велико Градиште“ број 2/2019), Скупштина општине Велико Градиште, на 7.седници одржаној дана 14.06.2021..2021. године доноси

**О Д Л У К У**

**О НАЧИНУ УСПОСТАВЉАЊА ПРАВА СЛУЖБЕНОСТИ НА ГРАЂЕВИНСКОМ ЗЕМЉИШТУ У ЈАВНОЈ СВОЈИНИ ОПШТИНЕ ВЕЛИКО ГРАДИШТЕ**

I ОСНОВНЕ ОДРЕДБЕ

Члан 1.

Овом Одлуком уређују се начин и поступак успостављања права службености на грађевинском земљишту (у даљем тексту: службеност) у јавној својини Општине Велико Градиште (у даљем тексту: јавна својина Општине), критеријуми за утврђивање накнаде за успостављање службености, орган надлежан за успостављање службености, услови плаћања накнаде за успостављање службености као и друга питања од значаја за успостављање службености.

Члан 2.

Службеност се успоставља на грађевинском земљишту у јавној својини Општине, ради изградње надземних и подземних линијских инфраструктурних објеката у складу са прописима којима се уређује изградња објеката, ради обезбеђења пешачког и колског пролаза преко грађевинског земљишта у јавној својини Општине као и у другим случајевима када је то, обзиром на околности, неопходно.

Члан 3.

Службеност на грађевинском земљишту у јавној својини Општине као послужном добру, може се успоставити када је према прописима којима се уређује изградња, односно другим прописима, уговор о успостављању права службености предвиђен као имовинско правни основ, ради уписа у евиденцију права на непокретностима.

II НАЧИН И ПОСТУПАК УСПОСТАВЉАЊА ПРАВА СЛУЖБЕНОСТИ

Члан 4.

Захтев за успостављање права службености (у даљем тексту: Захтев) подноси се Одељењу за урбанизам и имовинско правне послове Општинске управе општине Велико Градиште.

Уз захтев за успостављање права службености због постављања водова или инсталација подноси се: извод из јавне евиденције о непокретностима и правима на њима, информација о локацији и локацијски услови, скица урађена од стране овлашћене геодетске организације којом се прецизно одређује траса службености, дужина и ширина као и укупна површина заузећа, пречник инсталација, изјашњење о року трајања права службености и по потреби друга документација.

Уз захтев за успостављање права службености пешачког и колског пролаза подноси се: извод из јавне евиденције о непокретностима и правима на њима са копијом плана, изјашњење о року трајања права службености и по потреби друга документација.

Одељење за урбанизам и имовинско правне послове може подносиоцу захтева наложити допуну документације и достављање додатне докментације када је то потребно ради поступања по поднетом захтеву и одлучивања.

Члан 5.

Уколико захтев није уредан, односно садржи недостаке који спречавају поступање по захтеву, Одељење за урбанизам и имовинско правне послове може наложити подносиоцу да захтев уреди у року од 8 дана, уз напомену да ће у супротном захтев бити одбачен.

Када је за утврђивање трасе службености, дужине и ширине као и укупне површине заузећа или за утврђивање и оцену неке друге чињенице потребно стручно знање, орган може наложити вештачење сходно правилима Закона о општем управном поступку.

Трошкови вештачења падају на терет подносиоца захтева.

Уколико је успостављање права службености оправдано Одељење за урбанизам и имовинско правне послове сачињава нацрт Решења о успостављању права службености и предлог уговора о успостављању права службености који доставља Општинском јавном правобранилаштву ради изјашњења.

Уколико Општинско јавно правобранилаштво да позитивно мишљење о успостављању службености, надлежно одељење доставља нацрт решења Општинском већу на даљи поступак.

III УГОВОР О УСПОСТАВЉАЊУ ПРАВА СЛУЖБЕНОСТИ

Члан 6.

На основу донетог Решења Скупштине општине Велико Градиште, закључује се уговор о успостављању службености и то у року од 30 дана од дана доношења решења.

Уговор потписује Председник општине или лице које он посебно овласти.

Уговор се оверава у складу са важећим прописима.

Оверу уговора организује Одељење за урбанизам иимовинско правне послове, које прати даље поштовање одредаба истог.

Трошкове овере уговора и уписа у евиденцију о непокретности и правима на њима сноси подносилац захтева односно инвеститор.

Уговор из става 1. овог члана садржи: податке о катастарској парцели, намени и површини заузећа парцеле, року трајања права службености, о висини накнаде, року и начину плаћања накнаде, правима и обавезама у случају неизвршавања уговорених обавеза, начину решавања спорова, трошковима овере уговора, осталим стварним трошковима, поступак и услове за измену или раскид уговора и друге одредбе у зависноси од околности конкретног случаја.

Уговор из става 1. овог члана закључује се за период у коме је линијски инфраструктурни објекат у функцији, односно у случају права службености пролаза док се не стекну услови да власник повласног добра може остварити право пролаза до своје парцеле на повољнији начин и са мање оптерећења послужног добра.

IV ВИСИНА И НАЧИН ПЛАЋАЊАНАКНАДЕ

Члан 7.

За успостављање права службености, корисник је дужан да плати накнаду у року од 15 дана од дана пријема решења о успостављању службености.

Исплата накнаде из става 1. овог члана, не ослобађа инвеститора од обавезе да врати у првобитно стање раскопано земљиште.

Накнада из става 1 овог члана приход је буџета Општине Велико Градиште.

Подносилац захтева који у прописаном року не плати утврђену накнаду не може поново поднети истоветан захтев, а Решење о успостављању службености биће поништено.

Члан 8.

За успостављање права службености због постављања водова или инсталација (подземних или надземних) пречника до 0,01м, плаћа се једнократна накнада по метру дужном постављених инсталација и то:

1) оптички каблови и електронске комуникације

- до 100м............................................40 дин/м

- од 101м до 500м..............................35 дин/м

- од 501м до 1000м............................30 дин/м

- преко 1000м.....................................25 дин/м

2) електро и гасне инсталације............20 дин/м

3) водовод и канализација....................15 дин/м

За успостављање права службености због постављања водова и инсталација (подземних или надземних) пречника већег од 0,01м, накнада се увећава сразмерно повећању пречника инсталација.

Члан 9.

За успостављање права службености за постављање стубова, бандера и слично накнада се одређује по површини ових ствари и то у висини од 2.000 динара по метру квадратном.

Члан 10.

За успостављање права службености пешачког и колског пролаза преко грађевинског земљишта у јавној својини Општине одређује се једнократна накнада која се утврђује по квадртатном метру успостављене службености у зависности од зоне у којој се налази послужно добро, а које су прописане важећом Одлуком о одређивању зона и најопремљеније зоне на територији општине Велико Градиште.

За успостављање права службености из става 1. овог члана у Екстра зони А одређује се једнократна накнада у висини од 3000 динара по квадратном метру успостављене службености.

За успостављање права службености из става 1. овог члана у Екстра зони Б одређује се једнократна накнада у висини од 2000 динара по квадратном метру успостављене службености.

Висина накнаде одређена у ставу 3. овог члана умањује се

- за 10% за успостављање права службености у I зони;

- за 20% за успостављање права службености у II и III зони;

- за 30% за успостављање права службености у IV и V зони.

Члан 11.

Службеност се не успоставља и накнада се не плаћа у случајевима када се ради о објектима линијске инфраструктуре за потребе јавних и јавно комуналних предузећа, установа и других правних лица чији је оснивач Општина Велико Градиште и чија је мрежа у јавној својини Општине Велико Градште.

Обавезе плаћања накнаде за успостављање службености могу се ослободити и органи, организације и предузећа основани од стране Републике Србије, када се ради о пројектима од нарочитог државног значаја.

V ЗАВРШНА ОДРЕДБА

Члан 12.

Ова одлука ступа на снагу осмог дана од дана објављивања у „Службеном гласнику Општине Велико Градиште“.

Број: 464-223/2021-01-1

СКУПШТИНА ОПШТИНЕ ВЕЛИКО ГРАДИШТЕ

Председник скупштине:

Владимир Штрбац, с.р.